वाटिकन के संत पेत्रुस महागिरजाघर के प्राँगण में बुधवारीय आम दर्शन समारोह के दौरान संत पापा फ्राँसिस द्वारा धर्मशिक्षा देने के बाद ताइक्वोंडो संघ के कोरियाई एथलीटों ने बहुत ही सुन्दर प्रदर्शन किया। उनका प्रदर्शन छोटा परंतु अर्थपूर्ण था। उत्तर और दक्षिण कोरिया के एथलीट काले और सफेद कपड़े पहने हुए थे। प्रदर्शन के बाद एक बच्ची ने शांति का प्रतीक एक कबूतर को उड़ाया। संत पापा और वहाँ उपस्थित सभी लोगों ने जोरदार तालियों से उन्हें बधाई दी। अंत में, सभी एथलीटों ने एक महत्वपूर्ण बैनर का अनावरण किया जिसमें लिखा था : “शांति जीत से अधिक कीमती है।” संत पापा फ्रांसिस ने उनके जोश और प्रदर्शन के लिए बधाई दी।